Line Barfod (EL), 2006-12-05:
Det var jo en lang opremsning fra statsministeren af en masse initiativer, der er taget rundtom i verden og også herhjemme.
Har den strategi for kampen mod terror, som den amerikanske præsident, George Bush, fastlagde for 5 år siden, og som statsministeren tilsluttede sig, båret frugt i form af, at verden er blevet et mere trygt sted at leve, eller er det faktisk blevet mere usikkert med større risiko for terror?
Det var det, vi gerne ville diskutere, og det kom statsministeren ikke rigtig ind på.
Til gengæld sagde statsministeren noget interessant.
Han sagde, at vores værdier er vores vigtigste våben i kampen mod terror.
Det er jeg fuldstændig enig i.
Det er vel også det, som vi kæmper for at forsvare; det er vel det, kampen burde stå om.
Derfor er det jo lidt mærkeligt, at det lige præcis er statsministeren, der siger det, oven på at vi lige har fået afsløringer af, at det ikke just er de værdier, statsministeren har sikret at Danmark holdt fast i, bl.a. under krigen i Afghanistan.
De værdier, som vi slås for i forbindelse med frihedsrettigheder, menneskerettigheder og demokrati, er ikke just det, vi har set er kommet til udtryk i krigen i Irak og Afghanistan, hvor Danmark er medskyldig i de overgreb, der er foretaget fra USA's side, og som stadig foregår, bl.a. ved at folk holdes indespærret på ubestemt tid på Guantánamo.
Det er Enhedslistens opfattelse, at den hidtidige strategi i krigen mod terror ikke bare er slået fejl, og at det ikke bare er sådan, at verden ikke er blevet et mere fredeligt og mere trygt sted at leve, men at strategien er slået fejl, fordi den var grundlæggende forkert.
USA's præsident valgte med tilslutning fra Danmarks statsminister en strategi, hvor man delte alle op i de onde og de gode: Enten er man med os, eller også er man mod os.
Det er det, man har brugt til at retfærdiggøre, at man ikke skulle behandle fangerne efter Genèvekonventionerne.
Det er det, man har brugt til at retfærdiggøre, at man kunne gå i krig i Irak uden FN-mandat.
Det er det, man har brugt til at retfærdiggøre terrorlister og indgreb med terrorlovgivning i mange lande, og dermed har man et problem.
For konkret at tage terrorlisterne har man jo valgt at sige, at der er nogle af parterne i de forskellige konflikter rundtom i verden, som vi ikke skal forhandle med for at finde fredelige løsninger, nej, dem sætter vi på terrorlister.
Da den nye norske regering tiltrådte, sagde de: Vi vil ikke acceptere at bruge EU's terrorlister, vi ønsker at kæmpe for fred, og det kan vi ikke, hvis vi følger terrorlisterne.
Og det viste sig jo så desværre på Sri Lanka, at de havde ret.
Vi har i forbindelse med adskillige spørgsmål til justitsministeren ikke kunnet få noget klart svar på, hvorvidt en række af de ting, man hidtil har kunnet gøre i det faglige arbejde, i solidaritetsarbejdet, fremover vil være strafbare efter terrorparagraffen eller ej, og dermed heller ikke på, om der vil kunne bruges aflytning og andre metoder.
Hvis statsministeren er optaget af at bruge de føromtalte værdier som det vigtigste våben, så går jeg ud fra, at vi også senere i debatten her vil kunne få en garanti fra statsministeren for, at der ikke fremover vil blive udleveret personer til USA, så længe man ikke kan være sikker på, at de vil respektere Genèvekonventioner og menneskerettigheder.
Vi må også kunne få en garanti fra statsministeren for, at man i Danmark vil begynde at sikre, at vi udbygger menneskerettighederne i stedet for at indskrænke dem; at vi begynder at gøre en indsats for at forebygge terror, også ved at mindske uligheden, jævnfør både rapporter fra Forsvarets Efterretningstjeneste, Politiets Efterretningstjeneste og den FN-rapport, som FN's generalsekretær, Kofi Annan, har bestilt, hvor det alle steder står, at den stigende ulighed og fattigdom er med til at fremme terror.
Derfor er der stor brug for at satse på en forebyggelse, der mindsker uligheden, i stedet for, sådan som denne regering gør, at øge uligheden – både nationalt og globalt er man med til at øge ulighed og skabe yderligere konflikter.
Jeg skal på vegne af Socialdemokraterne, Radikale, SF og Enhedslisten fremsætte følgende: Forslag til vedtagelse
»Folketinget konstaterer, at »krigen mod terror« ikke har skabt en mere tryg og sikker verden, at den globale kamp mod terrorisme behøver langt større fokus på forebyggelse, og stadig flere rekrutteres til de terroristiske netværk.
Folketinget opfordrer derfor regeringen til at – yde en ekstra indsats for konfliktløsninger samt arbejde for større lighed og social retfærdighed globalt, – tilvejebringe det bedst mulige vidensgrundlag for at bekæmpe og forebygge terrorisme gennem nedsættelse af en bredt sammensat kommission, – skærpe opmærksomheden over for lande, hvor magthaverne bruger »krigen mod terror« som dække for undertrykkelse af mindretal og politiske modstandere, – bekæmpelsen af terrorisme altid skal ske under respekt for demokrati, retssikkerhed og menneskerettigheder, – trække de danske tropper ud af Irak og presse på for en fredsproces mellem de stridende parter, inkluderende Iraks nabolande, – presse på for en fredsproces, der kan føre fremad mod dannelsen af en levedygtig palæstinensisk stat.«